Groot beloning vir inligting oor Metrorail-brandstigtersTreinwaens in ligte laaie by die Kaapstad-stasie (Foto: Verskaf) Die Wes-Kaapse regering bied ŉ beloning van R100 000 aan vir enigiemand wat die polisie met inligting kan voorsien wat tot die suksesvolle vervolging sal lei vir diegene wat verantwoordelik is vir die verwoesting van treine op die Kaapstadse spoorwegstelsel deur brandstigting. Die beloning word aangebied deur die departement van gemeenskapsveiligheid, het Wes-Kaapse premier Helen Zille en LUR vir gemeenskapsveiligheid Dan Plato Sondag in ŉ gesamentlike verklaring gesê. Skade weens brandstigting die afgelope vier maande beloop ongeveer R50 miljoen en minstens R210 miljoen die afgelope vyf jaar. Die Passasierspooragentskap van Suid-Afrika (Prasa) vereis 88 treine om ŉ doeltreffende diens te verseker. Weens brandstigting, kabeldiefstal en vandalisme, het die stad tans minder as 40 treine beskikbaar. “Die R100 000-beloning is ŉ waarskuwing aan hierdie brandstigters – jy word dopgehou, jy sal gevang word en ons sal jou nie toelaat om hierdie provinsie te ontspoor nie,” het Plato gesê. Alhoewel Metrorail die verantwoordelikheid van die nasionale regering is, het die provinsiale departement van openbare werke en die departement van vervoer ŉ ooreenkoms met Prasa en Stad Kaapstad aangegaan. As deel van dié ooreenkoms het die provinsie R16 miljoen bygedra om Metrorail se veiligheidsmaatreëls op te skerp. Daar is ook 100 bykomende veiligheidswagte wat tans opleiding ondergaan en binnekort ontplooi sal word. “Ons moedig alle passasiers aan om misdade by die polisie aan te meld en om met alle wetstoepassers saam te werk. Diegene wat verantwoordelik is vir dié misdade, is iemand se kind, iemand se broer of suster of iemand se buurman. Hierdie persone moet nou hul stilswye verbreek en die polisie bystaan,” het Plato bygevoeg.